CELEX: 32014R0522
Language: el
Date: 2014-03-11 00:00:00
Title: Κατ' εξουσιοδότηση κανονισμός (ΕΕ) αριθ. 522/2014 της Επιτροπής, της 11ης Μαρτίου 2014 , που συμπληρώνει τον κανονισμό (ΕΕ) αριθ. 1301/2013 του Ευρωπαϊκού Κοινοβουλίου και του Συμβουλίου, όσον αφορά τους λεπτομερείς κανόνες σχετικά με τις αρχές για την επιλογή και τη διαχείριση των καινοτόμων δράσεων στον τομέα της αειφόρου αστικής ανάπτυξης που υποστηρίζονται από το Ευρωπαϊκό Ταμείο Περιφερειακής Ανάπτυξης

20.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 522/2014 ΤΗΣ ΕΠΙΤΡΟΠΉΣ
   της 11ης Μαρτίου 2014
   που συμπληρώνει τον κανονισμό (ΕΕ) αριθ. 1301/2013 του Ευρωπαϊκού Κοινοβουλίου και του Συμβουλίου, όσον αφορά τους λεπτομερείς κανόνες σχετικά με τις αρχές για την επιλογή και τη διαχείριση των καινοτόμων δράσεων στον τομέα της αειφόρου αστικής ανάπτυξης που υποστηρίζονται από το Ευρωπαϊκό Ταμείο Περιφερειακής Ανάπτυξης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1301/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με το Ευρωπαϊκό Ταμείο Περιφερειακής Ανάπτυξης και για τη θέσπιση ειδικών διατάξεων σχετικά με τον στόχο «Επενδύσεις στην ανάπτυξη και την απασχόληση» και για την κατάργηση του κανονισμού (ΕΚ) αριθ. 1080/2006 (1), και ιδίως το άρθρο 8 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 4 παράγραφος 7 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (2), οι πόροι των διαρθρωτικών ταμείων για τον στόχο «Επενδύσεις στην ανάπτυξη και την απασχόληση» που διατίθενται για τις καινοτόμες δράσεις στον τομέα της βιώσιμης αστικής ανάπτυξης (εφεξής «Καινοτόμες δράσεις») πρέπει να εφαρμόζεται από την Επιτροπή.
            
         
               (2)
            
            
               Το άρθρο 92 παράγραφος 8 του κανονισμού (ΕΕ) αριθ. 1303/2013 επιτρέπει στην Επιτροπή να διαθέτει τους πόρους που χορηγούνται υπέρ των καινοτόμων δράσεων στο πλαίσιο έμμεσης διαχείρισης, που προβλέπεται στο άρθρο 60 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3).
            
         
               (3)
            
            
               Είναι αναγκαίο να θεσπιστούν λεπτομερείς κανόνες σχετικά με τις αρχές για τη διαχείριση των καινοτόμων δράσεων από μια οικονομική οντότητα ή φορέα στον οποίο έχουν ανατεθεί καθήκοντα εκτέλεσης του προϋπολογισμού δυνάμει του άρθρου 58 παράγραφος 1 στοιχείο γ) του κανονισμού (ΕΕ) αριθ. 966/2012.
            
         
               (4)
            
            
               Είναι αναγκαίο να θεσπιστούν λεπτομερείς κανόνες σχετικά με τις αρχές για την επιλογή καινοτόμων δράσεων που θα υποστηριχθούν από το Ευρωπαϊκό Ταμείο Περιφερειακής Ανάπτυξης (ΕΤΠΑ). Προκειμένου να διασφαλιστεί ότι θα επιλέγονται υψηλής ποιότητας προτάσεις, οι διαδικασίες και τα κριτήρια για την επιλογή των καινοτόμων δράσεων θα πρέπει να καθορίζονται λαμβάνοντας υπόψη την εδαφική ποικιλομορφία των αστικών περιοχών της Ένωσης.
            
         
               (5)
            
            
               Η Επιτροπή θα πρέπει να προσδιορίσει τα θέματα για επιλογή καινοτόμων δράσεων ώστε να εξασφαλιστεί ότι οι προσκλήσεις υποβολής προτάσεων αφορούν αστικά ζητήματα τα οποία θα μπορούσαν να αποκτήσουν μεγαλύτερη σημασία για την Ένωση στο μέλλον,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Διαχείριση καινοτόμων δράσεων
   1.   Η Επιτροπή ορίζει μία ή περισσότερες οντότητες ή φορείς που είναι επιφορτισμένοι με τα καθήκοντα εκτέλεσης του προϋπολογισμού για καινοτόμες δράσεις σε επίπεδο ΕΕ, σύμφωνα με το άρθρο 58 παράγραφος 1 στοιχείο γ) του κανονισμού (ΕΕ, Ευρατόμ) αριθ. 966/2012 (εφεξής «εντεταλμένη οντότητα»).
   Εκτός από τις απαιτήσεις που αναφέρονται στο άρθρο 60 παράγραφος 1 του κανονισμού (ΕΕ, Ευρατόμ) αριθ. 966/2012, η εντεταλμένη οντότητα πρέπει να διαθέτει αποδεδειγμένη πείρα στη διαχείριση χρηματοδοτικών πόρων της Ένωσης σε διάφορα κράτη μέλη.
   2.   Η Επιτροπή συνάπτει σύμβαση ανάθεσης με την εντεταλμένη οντότητα σύμφωνα με το άρθρο 61 παράγραφος 3 του κανονισμού (ΕΕ, Ευρατόμ) αριθ. 966/2012 και η εν λόγω σύμβαση ανάθεσης θα περιέχει, επιπλέον των απαιτήσεων που ορίζονται στο άρθρο 40 του κατ' εξουσιοδότηση κανονισμού (ΕΕ) αριθ. 1268/2012 (4) της Επιτροπής, διατάξεις που διέπουν:
   
               α)
            
            
               την καθοδήγηση για αιτούντες και δικαιούχους·
            
         
               β)
            
            
               ένα ετήσιο πρόγραμμα εργασίας που πρέπει να εγκριθεί από την Επιτροπή·
            
         
               γ)
            
            
               την οργάνωση προσκλήσεων υποβολής προτάσεων για την επιλογή των καινοτόμων δράσεων·
            
         
               δ)
            
            
               την αξιολόγηση της επιλεξιμότητας των αιτούντων·
            
         
               ε)
            
            
               τη συγκρότηση ομάδας εμπειρογνωμόνων, σε συμφωνία με την Επιτροπή, που θα αξιολογήσει και θα κατατάξει τις προτάσεις·
            
         
               στ)
            
            
               την επιλογή των καινοτόμων δράσεων με βάση τη σύσταση της ομάδας εμπειρογνωμόνων, σε συμφωνία με την Επιτροπή·
            
         
               ζ)
            
            
               την απαίτηση παροχής στον δικαιούχο εγγράφου που καθορίζει τους όρους για την υποστήριξη, όπως ορίζεται από την Επιτροπή·
            
         
               η)
            
            
               την εξέταση των εκθέσεων που υποβάλλουν οι δικαιούχοι, καθώς και των πληρωμών στους δικαιούχους·
            
         
               θ)
            
            
               την παρακολούθηση των επιμέρους καινοτόμων δράσεων·
            
         
               ι)
            
            
               τη διοργάνωση επικοινωνιακών εκδηλώσεων·
            
         
               ια)
            
            
               τη διάδοση των αποτελεσμάτων, σε συμφωνία με την Επιτροπή·
            
         
               ιβ)
            
            
               τον έλεγχο των επιμέρους καινοτόμων δράσεων ώστε να εξασφαλιστεί ότι χρησιμοποιούν την οικονομική ενίσχυση σύμφωνα με τις αρχές της χρηστής δημοσιονομικής διαχείρισης·
            
         
               ιγ)
            
            
               τη χρηματοοικονομική συνεισφορά για την υποστήριξη των καθηκόντων διαχείρισης της εντεταλμένης οντότητας που θα παρέχεται με τη μορφή μιας κατ' αποκοπή συνεισφοράς στις λειτουργικές δαπάνες της εντεταλμένης οντότητας και καθορίζεται με βάση το ποσό των πόρων της Ένωσης για ενισχύσεις στήριξης που έχει διατεθεί την εν λόγω οντότητα.
            
         3.   Η εντεταλμένη οντότητα παρέχει στην Επιτροπή τα έγγραφα, σύμφωνα με το άρθρο 60 παράγραφος 5 του κανονισμού (ΕΕ, Ευρατόμ) αριθ. 966/2012 και όλες τις αναγκαίες πληροφορίες που απαιτούνται για την αξιολόγηση της εφαρμογής των καινοτόμων δράσεων.
   Άρθρο 2
   Επιλογή των καινοτόμων δράσεων
   1.   Η εντεταλμένη οντότητα επιλέγει τις καινοτόμες δράσεις με βάση προσκλήσεις για την υποβολή προτάσεων, λαμβάνοντας υπόψη τα θέματα που καθορίζονται από τις υπηρεσίες της Επιτροπής σε ετήσια βάση.
   2.   Οι ακόλουθες αρχές δύνανται να υποβάλουν αίτηση για την υποστήριξη της ανάληψης καινοτόμων δράσεων:
   
               α)
            
            
               οιαδήποτε αστική αρχή τοπικής διοικητικής μονάδας οριζόμενη, ανάλογα με τον βαθμό αστικοποίησης, ως πόλη, κωμόπολη ή προάστιο και που περιλαμβάνει τουλάχιστον 50 000 κατοίκους·
            
         
               β)
            
            
               κάθε ένωση ή ομάδα αστικών αρχών τοπικών διοικητικών μονάδων που καθορίζονται, ανάλογα με τον βαθμό αστικοποίησης, ως πόλη, κωμόπολη ή προάστιο και που περιλαμβάνει συνολικά τουλάχιστον 50 000 κατοίκους· αυτή μπορεί να περιλαμβάνει διασυνοριακές ενώσεις ή ομάδες, ενώσεις ή ομάδες από διάφορες περιφέρειες και/ή κράτη μέλη.
            
         3.   Η ομάδα εμπειρογνωμόνων που αναφέρεται στο άρθρο 1 παράγραφος 2 στοιχείο ε) προβαίνει σε συστάσεις σχετικά με τις καινοτόμες δράσεις που θα επιλεγούν. Η ομάδα εμπειρογνωμόνων είναι γεωγραφικά ισόρροπη και προεδρεύεται από την Επιτροπή. Κατά τη διατύπωση των συστάσεών της, η ομάδα εμπειρογνωμόνων λαμβάνει, ειδικότερα, υπόψη, τα ακόλουθα κριτήρια:
   
               α)
            
            
               το καινοτόμο περιεχόμενο της πρότασης και τις δυνατότητές της για τον προσδιορισμό ή τη δοκιμή νέων λύσεων·
            
         
               β)
            
            
               την ποιότητα της πρότασης·
            
         
               γ)
            
            
               τη συμμετοχή των κατάλληλων εταίρων στην κατάρτιση της πρότασης·
            
         
               δ)
            
            
               την ικανότητα να καταδειχθούν μετρήσιμα αποτελέσματα·
            
         
               ε)
            
            
               τη δυνατότητα μεταφοράς των προτεινόμενων λύσεων.
            
         Η ομάδα εμπειρογνωμόνων εξασφαλίζει ότι η εδαφική ποικιλομορφία των αστικών περιοχών της Ένωσης λαμβάνεται υπόψη στις συστάσεις της.
   4.   Η εντεταλμένη οντότητα επιλέγει τις καινοτόμες δράσεις με βάση τη σύσταση της ομάδας εμπειρογνωμόνων και σε συμφωνία με την Επιτροπή.
   5.   Το ποσό που χορηγείται σε κάθε καινοτόμο δράση δεν υπερβαίνει τα 5 000 000 ευρώ.
   6.   Κάθε καινοτόμος δράση θα υλοποιείται εντός μέγιστης περιόδου τριών ετών.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 347 της 20.12.2013, σ. 289.
   
      (2)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και για τη θέσπιση των γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).
   
      (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 (ΕΕ L 298 της 26.10.2012, σ. 1).
   
      (4)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).